На основу члана 15. став 2. Закона о спорту у Босни и Херцеговини ("Службени гласник БиХ", бр. 27/08, 102/09 и 66/16), министар цивилних послова Босне и Херцеговине, доноси

**ПРАВИЛНИК**

**О ВОЂЕЊУ РЕГИСТРА ПРАВНИХ И ФИЗИЧКИХ ЛИЦА У ОБЛАСТИ СПОРТА НА НИВОУ БОСНЕ И ХЕРЦЕГОВИНЕ**

**ГЛАВА I - ОПШТЕ ОДРЕДБЕ**

**Члан 1.**

(Предмет)

Правилником о вођењу регистра правних и физичких лица у области спорта на нивоу Босне и Херцеговине (у даљем тексту: Правилник) прописује се облик и садржај Регистра правних и физичких лица у области спорта на нивоу Босне и Херцеговине, начин вођења Регистра и увођења у Регистар.

**Члан 2.**

(Правна лица која се уводе у Регистар)

(1) Правна лица у области спорта на нивоу Босне и Херцеговине (у даљем тексту: спортске организације), која се уводе у Регистар спортских организација на нивоу БиХ (у даљем тексту: Регистар) су:

а) Олимпијски комитет Босне и Херцеговине,

б) Параолимпијски комитет Босне и Херцеговине,

ц) Специјална олимпијада у Босни и Херцеговини,

д) Спортски савез на нивоу Босне и Херцеговине у одређеном спорту,

е) Спортски савез лица са инвалидитетом на нивоу Босне и Херцеговине у одређеном спорту.

(2) Спортске организације стичу својство правног лица и право обављања спортских активности и дјелатности уписом у регистар удружења и фондација који води Министарство правде Босне и Херцеговине у складу са Законом о удружењима и фондацијама Босне и Херцеговине "Службени гласник БиХ", бр. 32/01, 42/03, 63/08, 76/11 и 94/16). Спортске организације које стекну својство правног лица уписом у регистар код Министарства правде Босне и Херцеговине дужне су да се уведу у Регистар Министарства цивилних послова Босне и Херцеговине, који води Сектор за спорт (у даљем тексту: Сектор) у року од 30 дана од дана регистрације код Министарства правде Босне и Херцеговине.

(3) Спортске организације и физичка лица који су дефинисани Законом о спорту („Службени гласник БиХ“, бр. 27/08, 102/09 и 66/16) (у даљем тексту: Закон), а нису обухваћене ставом (1) овог члана, региструју се у складу са ентитетским законима о удружењима и фондацијама и ентитетским, односно кантоналним законима о спорту, те прописима Брчко дистрикта Босне и Херцеговине.

(4) Спортске организације из става (1) овог члана дужне су да воде евиденцију о физичким лицима у области спорта.

(5) Спортске организације из става (1) овог члана дужне су да на захтјев Министарства цивилних послова Босне и Херцеговине (у даљем тексту: Министарство) доставе податке о физичким лицима у области спорта о којима воде евиденцију.

**ГЛАВА II - УВОЂЕЊЕ У РЕГИСТАР**

**Члан 3.**

(Подношење захтјева за увођење у Регистар)

1. Захтјев за увођење у Регистар подноси се Министарству на Обрасцу број 1- Захтјев за увођење у Регистар, који се налази у прилогу 1 овог правилника и саставни је дио Правилника.
2. Захтјев подноси лице овлашћено за заступање спортске организације, уз потпис овлашћеног лица и печат.
3. Уз захтјев из става (1) овог члана овлашћено лице је дужно приложити сљедеће документе:

а) одлуку ентитетских спортских савеза о добровољном удруживању у спортски савез на нивоу Босне и Херцеговине у складу са чланом 22. Закона о спорту у Босни и Херцеговини,

б) записник са оснивачке скупштине,

ц) статут,

д) рјешење о упису у регистар Министрства правде Босне Херцеговине.

(4) Прилози уз захтјев из става (3) овог члана подносе се у оригиналу, овјереном препису или овјереној копији.

(5) Захтјев из става (1) овог члана подносе се Министарству у једном примјерку.

(6) Образац из става (1) овог члана попуњава се електронски.

(7) Подаци који су уписани у рубрике обрасца морају бити истовјетни с одредбама статута, одлуком, или закључком органа спортске организације на коју се подаци односе.

**Члан 4**.

(Рјешење о увођењу у регистар)

(1) По пријему захтјева за увођење у Регистар, а након што утврди да је захтјев правилно попуњен, поднесен од стране овлашћеног лица, да су уз захтјев приложени сви потребни документи, да приложени документи имају прописану садржину, министар Министарства издаје рјешење о увођењу у Регистар, у року од 60 дана од дана подношења потпуног захтјева.

(2) Рјешење о упису у Регистар садржи регистарски број, као и податке из чланa 8. овог правилника.

**Члан 5**.

(Одбацивање и одбијање захтјева за увођење у Регистар)

(1) Ако је захтјев за увођење у Регистар непотпун, Министарство ће о томе писано обавијестити подносиоца захтјева и одредити му рок ради допуне захтјева, који не може бити краћи од 15 дана. Ако подносилац захтјева у остављеном року не отклони недостатке у захтјеву, Министарство ће рјешењем одбацити такав захтјев.

(2) Ако се уз захтјев за увођење у Регистар приложе потребни документи на основу којих се утврди да нису испуњени услови за увођење у Регистар спортске организације, Министарство ће рјешењем одбити захтјев за увођење у Регистар.

**Члан 6.**

(Пријава промјене података у Регистру)

(1) Спортска организација је обавезна пријавити Министарству промјену статута, назива, сједишта, циљева и дјелатности, имена лица овлашћених за заступање и престанак рада спортске организације на Обрасцу број 2 - Захтјев за упис промјена у Регистар, који се налази у прилогу 2 овог правилника и саставни је дио Правилника.

(2) Овлашћени подносилац дужан је уз захтјев за упис промјена у Регистар приложити: записник са скупштине, нови статут или његове измјене и допуне, одлуку о промјени надлежног органа спортске организације, рјешење о упису промјена Министарства правде Босне и Херцеговине.

(3) Министарство обавља упис промјена наведених у ставу (1) овог члана и о томе издаје рјешење.

**ГЛАВА III - РЕГИСТАР**

**Члан 7.**

(Садржај регистарског листа)

(1) Регистар се састоји од регистарског листа у који се уписују подаци из члана 8**.** овог правилника за сваку спортску организацију посебно са сљедећим изгледом:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Редни број | Регистарски број и датум уписа | Назив спортске организације, скраћени назив сједиште, телефон и e-mail | Циљеви оснивања спортске организације на нивоу БиХ | Врста спортске активности и спортске дјелатности | Лице овлашћено за заступање и представљање | Извори средстава | Стручни кадар (број,звање,селекције са којима ради) | Број и датум акта уписа Министарства правде БиХ | Промјене уписаних података | Привредна дјелатност којом се спортска организација бави |
| 1 | 2 | 3 | 4 | 5 | 6 | 7 | 8 | 9 | 10 | 11 |

(2) Прије почетка уписивања на унутрашњој насловној страни књиге овјерава се број стране и означава датум овјере.

(3) Овјера се потврђује печатом Министарства и потписом овлашћеног лица.

**Члан 8.**

(Садржај регистра)

У Регистар се уписују сљедећи подаци спортске организације:

1. редни број,

2. регистарски број и датум уписа,

3. назив, скраћени назив, сједиште (улица и број), телефон и e-mail,

4. циљеви оснивања спортске организације,

5. врста спортске активности и спортске дјелатности,

6. лица овлашћена за заступања (име, презиме и својство),

7. извор средстава за остваривање активности,

8. начин обављања стручног рада (број стручног кадра, звање, селекције са којим ради),

9. број и датум акта уписа у регистар Министарства правде БиХ,

10. промјене уписаних података,

11. привредна дјелатност којом се спортска организација бави.

**Члан 9.**

(Регистарски број)

(1) Регистарски број спортске организације је број који је свакој спортској организацији додијељен приликом увођења у Регистар.

(2) Једном додијељен број спортској организацији неће се мијењати, нити ће након престанка постојања спортске организације бити додијељен некој другој спортској организацији.

(3) Једној спортској организацији не смије се додјељивати више регистарских бројева.

(4) Регистарски број спортске организације на нивоу Босне и Херцеговине састоји се од јединственог класификационог знака Сектора, броја који се одређује шифрарником за врсту спорта којом се бави спортска организација, те редног броја под којим се уписује у Регистар.

(5) Уколико се формира спортска организација нове врсте спорта, а која није заступљена шифрарником, додјељује јој се сљедећи редни број.

(6) Редни број одређује Министарство по редослиједу отварања регистарског улошка почев од 01.

(7) Саставни дио овог правилника је шифрарник из става (4) овог члана.

**Члан 10.**

(Збирка исправа)

(1) У Регистар уписују се спортске организације које су прописане чланом 2. став (1) овог правилника.

(2) Збирка исправа води се за сваку спортску организацију уведену у Регистар.

(3) На омоту збирке исправа уписује се назив спортске организације и регистарски број под којим је уведена у Регистар.

(4) Збирка исправа садржи: захтјев за увођење у Регистар, односно за увођење промјена, овјерен статут односно измјене и допуне статута, записник о раду и одлукама надлежног органа, одлуке ентитеских спортских савеза о добровољном удруживању у спортски савез на нивоу Босне и Херцеговине у складу са чланом 22. Закона о спорту у Босни и Херцеговини, лице овлашћено за заступање и представљање, рјешење о упису у регистар удружења и фондација Министарства правде, и рјешење о увођењу у регистар спортских организација на нивоу БиХ.

(5) Збирке исправа прописане овим правилником чувају се трајно.

(6) Подаци уписани у Регистар вођени електронски, једном седмично уписују се у Регистар који се води у писаном облику као сигурносна копија, на начин утврђен у члану 7 и 8. овог правилника.

(7) Лице овлашћено за вођење Регистра дужно је да чува Регистар и збирку исправа како би их заштитио од злоупотребе, оштећења и уништења.

**Члан 11.**

(Начин вођења Регистра)

(1) Регистар се води електронски и у писаном облику.

(2) Под писаним обликом вођења Регистра подразумијева се упис спортских организација у тврдо коричену књигу формата Б3 на чијој се насловној страници уписује назив: Министарство цивилних послова БиХ - Правилник о вођењу регистра правних и физичких лица у области спорта на нивоу Босне и Херцеговине, и ознака књиге.

(3) Уз Регистар води се збирка исправа у складу са чланом 10. овог правилника.

**Члан 12.**

(Увид у Регистар)

(1) Регистар спортских организација је јаван.

(2) Свако лице има право увида у податке уписане у Регистар и збирку исправа прописану овим правилником, осим увида у личне податке лица овлашћених за заступање спортске организације.

(3) Увид у Регистар и збирку исправа обавља се уз присуство лица задуженог за вођење Регистра.

(4) Преписивање података из збирке исправа може се изузетно допустити лицу које има правни интерес.

**ГЛАВА IV - ПРАВНИ ЛИЈЕКОВИ**

**Члан 13.**

(Правни лијекови)

(1) Против рјешења Министарства може се уложити жалба у року од 15 дана од дана пријема рјешења.

(2) Жалба се подноси Жалбеном вијећу при Савјету министара Босне и Херцеговине

**Члан 14.**

(Примјена Закона о управном поступку)

На све оно што није регулисано овим правилником примјењују се одредбе Закона о управном поступку („Службени гласник БиХ“, бр. 29/02, 12/04, 88/07, 93/09, 41/13 и 53/16).

**ГЛАВА V - ПРЕЛАЗНЕ И ЗАВРШНЕ ОДРЕДБЕ**

**Члан 15.**

**(Стављање ранијег прописа ван снаге)**

Ступањем на снагу овог правилника престаје важити Правилник о вођењу регистра правних и физичких лица у области спорта на нивоу Босне и Херцеговине („Службени гласник БиХ“, број 104/08).

**Члан 16.**

(Ступање на снагу)

Овај правилник ступа на снагу осмог дана од дана објављивања у "Службеном гласнику БиХ".

**ШИФРАРНИК**

Овим шифрарником утврђује се начин формирања регистарског броја спортских организација на нивоу БиХ под којима се уписују у Регистар спортских организација на нивоу БиХ и представља основу за јединствену базу података.

|  |  |  |
| --- | --- | --- |
| 1. | Јединствени класификациони знак Министарства цивилних послова БиХ | \_\_\_ |
| 2. | Врста спорта којом се бави спортска организција на нивоу БиХ: |  |
| - | аикидо | 01 |
| - | атлетика | 02 |
| - | аутомобилизам | 03 |
| - | бадминтон | 04 |
| - | бициклизам | 05 |
| - | билијар | 06 |
| - | боб | 07 |
| - | боћање | 08 |
| - | бриџ | 09 |
| - | бодибилдинг и фитнес | 10 |
| - | бокс | 11 |
| - | чирлидинг | 12 |
| - | дизање тегова | 13 |
| - | џудо | 14 |
| - | ђиу ђица | 15 |
| - | фудбал | 16 |
| - | гимнастика | 17 |
| - | го | 18 |
| - | голф | 19 |
| - | хокеј | 20 |
| - | хрвање | 21 |
| - | једрење | 22 |
| - | кану | 23 |
| - | карате | 24 |
| - | карлинг | 25 |
| - | кик бокс | 26 |
| - | клизање | 27 |
| - | коњички спорт | 28 |
| - | кошарка | 29 |
| - | куглање | 30 |
| - | кунг фу/вушу | 31 |
| - | мачевање | 32 |
| - | мотоциклизам | 33 |
| - | мисаоне игре | 34 |
| - | одбојка | 35 |
| - | планинарство | 36 |
| - | пливање | 37 |
| - | ронилаштво | 38 |
| - | рагби | 39 |
| - | планинарство | 40 |
| - | рукомет | 41 |
| - | санкање | 42 |
| - | скијање | 43 |
| - | спортски плес | 44 |
| - | спортска рекерација | 45 |
| - | спортски риболов | 46 |
| - | стони тенис | 47 |
| - | стреличарство | 48 |
| - | стрељаштво | 49 |
| - | шах | 50 |
| - | теквон до | 51 |
| - | тенис | 52 |
| - | триатлон и модерни пентатлон | 53 |
| - | универзитетски спорт | 54 |

Број: 11-07-11-153/17  
новембар 2017. године  
Сарајево

министар  
др сци. Адил Османовић

БОСНА И ХЕРЦЕГОВИНА

МИНИСТАРСТВО ЦИВИЛНИХ ПОСЛОВА

ЗАХТЈЕВ

ЗА УВОЂЕЊЕ У РЕГИСТАР СПОРТСКИХ ОРГАНИЗАЦИЈА

НА НИВОУ БИХ

**Подноси:**

|  |  |
| --- | --- |
| **1.** | **Назив спортске организације на нивоу БиХ (сједиште, адреса и број телефона)** |
|  |  |
| **2.** | **Датум одржавања оснивачке скупштине** |
|  |  |
| **3.** | **Лице овлашћено за заступање и представљање (име, презиме, функција, адреса становања)** |
|  |  |
| **4.** | **Циљеви оснивања спортске организације на нивоу БиХ** |
|  |  |
| **5.** | **Врста спортске активности и дјелатности** |
|  |  |
| **6.** | **Област дјеловања** |
|  |  |
| **7.** | **Начин стицања средстава** |
|  |  |
| **8.** | **Стручни кадар (број, звање, селекције са којом раде)** |
|  |  |
| **9.** | **Привредна дјелатност којом се спортска организација бави** |
|  |  |

**Прилог:** 1. Одлука ентитетских спортских савеза о добровољном удруживању у спортски савез на ниво Босне и Херцеговине у складу са чланом 22. Закона о спорту у Босни и Херцеговини

2. Записник са оснивачке скупштине

3. Статут

4. Рјешење о упису у регистар Министарства правде Босне и Херцеговине

Број:

Датрум: М.П. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(име, презиме и потпис овлашћеног лица)

**Образац број 1** –Захтјев за упис у спортски регистар спортских оргнизација на нивоу БиХ

БОСНА И ХЕРЦЕГОВИНА

МИНИСТАРСТВО ЦИВИЛНИХ ПОСЛОВА

ЗАХТЈЕВ

ЗА УПИС ПРОМЈЕНА У РЕГИСТАР

**Подноси:**

|  |  |  |
| --- | --- | --- |
| **1.** | **Назив спортске организације на нивоу БиХ (сједиште, адреса и број телефона)** | **Регистарски број Министарства** |
|  | | |

|  |  |
| --- | --- |
| **2.** | **Врсте измјена и допуна:** |
|  | |

**Прилог:** 1. Записник са скупштине,

2. Нови статут или његове измјене и допуне

3. Одлука о промјени надлежног органа спортске организације

4. Рјешење о упису промјена Министарства правде Босне и Херцеговине

Број:

Датрум: М.П. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(име, презиме и потпис овлаштеног лица)

**Образац број 2** –Захтјев за упис промјена у регистар